Bhaskar Rao Eluru

రెండేళ్ల వయసులో పోలియో సోకడంతో రెండు కాళ్లు చచ్చుబడిపోయాయి. ఒకవైపు పేదరికం.. మరోవైపు అంగవైకల్యం. ఇలాంటి పరిస్థితుల్లో చదువుకోడానికి ఎన్నో ఇబ్బందులు పడుతూ ఓపెన్ యూనివర్సిటీలో డిగ్రీ పూర్తిచేసిన భాస్కరరావు... దక్షిణ మధ్య రైల్వేలో క్లర్క్ గా ఉద్యోగం సంపాదించారు. మదర్ థెరిస్సా జీవిత గాధను స్పూర్తిగా తీసుకుని... తనలాంటివారికి అండగా ఉండాలనే ఆలోచనతో 2004లో భారతి వికలాంగుల సేవా సమితిని స్థాపించారు.

ఒకవైపు ఉద్యోగం... మరోవైపు సేవా కార్యక్రమాలు. అయినాసరే ఆయనలో ఎక్కడో చిన్న అసంతృప్తి. దీంతో 2006 లో రైల్వే ఉద్యోగానికి రాజీనామా చేశారు భాస్కర్‌రావు... తాను పుట్టి పెరిగిన పశ్చిమగోదావరి జిల్లా దేవరపల్లిలో వికలాంగులకోసం 2007లో ఆశ్రమ పాఠశాలను ప్రారంభించారు. 

భాస్కర్‌రావు సేవా కార్యక్రమాలు గుర్తించిన అప్పటి కలెక్టర్ జయలక్ష్మి దేవరపల్లి సమీపంలోని గొల్లగూడెం గ్రామంలో 80 సెంట్ల స్ధలాన్ని కేటాయించారు. దీంతో ఆయన పూర్తి స్ధాయిలో దివ్యాంగుల సేవకు అంకితమయ్యారు. మానసిక వైకల్యం కలిగిన అనాధ పిల్లలను గుర్తించి వారికి ఉచిత వసతి కల్పించి విద్యాబుద్ధులు నేర్పిస్తున్నారు. ప్రస్తుతం ఆయన నీడలో 50 మందికి పైగా పిల్లలు ఆశ్రయం పొందుతున్నారు. 

ఇప్పటివరకు 2000 మందికి పైగా వికలాంగులకు కృత్రిమ అవయవాలు అమర్చడంతోపాటు, ట్రై సైకిళ్లు, వీల్ చైర్స్ ను అందించారు భాస్కర్‌రావు. అనాధలైన దివ్యాంగులనే కాదు... పిల్లలు వదిలేసిన వృద్ధులను కూడా  చేరదీసిన ఈ మనసున్న మనిషి... వారికోసం 2015లో వృద్దాశ్రమాన్ని కూడా స్ధాపించారు. మానవ సేవే మాధవ సేవ అని నమ్మి.. తను పడ్డ కష్టం మరొకరికి కలగకుండా సేవలందిస్తున్న మానవతామూర్తికి సాక్షి ఎక్స్‌లెన్స్‌ అవార్డ్స్‌ 2016 ఎక్స్‌లెన్స్‌ ఇన్‌ సోషల్‌ డెవలప్‌మెంట్‌ అవార్డు ఇచ్చి గౌరవిస్తోంది సాక్షి.